Susanne Clemensen (CD), 2001-05-29:
CD mener, at det her forslag som helhed er administrativt og økonomisk bøvlet for virksomhederne, og det har vi nu fået bekræftet via de virksomheder, der har deltaget i fokuspanelets besvarelser vedrørende ændring af loven om ligeløn.
Vi mener slet ikke, at de administrative og økonomiske byrder, som man nu pålægger virksomhederne, står mål med det, som man gerne vil opnå med det her lovforslag.
Faktisk er vi blevet mere og mere skeptiske over for, om de intentioner, der ligger bag det her lovforslag, nemlig at undgå løndiskrimination mellem mænd og kvinder, vil blive opfyldt med det her lovforslag.
Det tror vi som sagt ikke i den nuværende situation.
For at mindske det administrative bøvl har vi i CD stillet et ændringsforslag, således at virksomhederne uden yderligere omkostninger og byrder kan få Danmarks Statistik til at lave den kønsopdelte lønstatistik for sig. Arbejdsministerens ønske om at lade LetLønsystemet lave statistikken, løser kun det administrative bøvl for nogle virksomheder, nemlig dem, der ønsker at benytte det system.
For en lang række virksomheder er det ikke relevant at benytte LetLønsystemet, bl.a. fordi de har deres egne systemer.
LetLøn er i sit hovedsigte rettet
De større virksomheder kan i højere grad selv løfte den opgave.
De vil derfor næppe i særlig høj grad gøre brug af LetLønsystemet, men derimod benytte de systemer, de i forvejen allerede har bygget op.
Det fremgår selvfølgelig af lovforslaget, at de små virksomheder med under 10 ansatte ikke skal lave den kønsopdelte statistik.
CD opfatter derfor arbejdsministerens ønske om at benytte LetLønsystemet som et decideret fejlskud.
Måske vil det hjælpe nogle få, men næppe særlig mange. Det absurde opstår i og med, at de oplysninger, der skal indgå i denne her lønstatistik, allerede er indberettet til Danmarks Statistik.
Nu skal de samme oplysninger så også indberettes i LetLønsystemet.
Det må være tydeligt for enhver, at der er tale om unødigt og ekstra administrativt bøvl.
Vi er altså bange for, at virksomheder med denne her ordning tvinges ind i LetLønsystemet, uden at de ellers havde ønsket det.
De fleste virksomheder vil næppe selv kunne lave den her statistik, og derfor vil de komme til at opleve en situation, hvor virksomhederne - ud over at de i forvejen indberetter til Danmarks Statistik eventuelt via DA - nu også indberetter til LetLønsystemet, fordi de risikerer at få stillet et krav om at udfærdige en lønstatistik, som de ikke selv kan lave.
CD stemte begejstret for loven om LetLøn.
Arbejdsministerens argument om, at LetLønsystemet kan lave en bedre kønsopdelt statistik, fordi det er muligt at lave måneds- og kvartalsvise statistikker, holder ikke efter CD's opfattelse.
Der er jo ikke i lovforslaget stillet noget krav om, hvor lang en periode statistikken skal dække, og der er heller ikke noget krav om, at statistikken skal dække et netop afsluttet indkomstår.
Derfor mener vi ikke, at ministeren med det her lovforslag i hånden kan påstå, at en statistik lavet af Danmarks Statistik ikke opfylder lovens krav.
Og derfor mener vi altså, at når Danmarks Statistik - det har arbejdsministeren netop også sagt i et svar til Arbejdsmarkedsudvalget, som er optrykt som bilag til betænkningen - godt kan lave den her statistik, så bør den tilbydes virksomhederne, så de netop bliver aflastet for de økonomiske og administrative byrder, der er forbundet med det her lovforslag. Så vil jeg også gerne understrege, at der naturligvis ikke er tale om, at vi så vælter nogle økonomiske byrder over på Danmarks Statistik.
Næh nej, så må det være staten, og det vil sige de partier, der gerne vil gennemføre det her lovforslag, der må finde ud af, hvad det her koster, og dermed må de økonomisk lette Danmarks Statistik for de økonomiske byrder, som man her med det her lovforslag vil pålægge virksomhederne
Men vi lægger op til, at Danmarks Statistik skal kunne foretage det for de pågældende virksomheder.